Көнбайыш Африкала Британия колонияһы булған Нигерия 1960 йылдың 1 октябрендә бойондороҡһоҙлоҡ ала. Бойондороҡһоҙ Нигерияның беренсе хөкүмәте Нигерия һәм Камерун Милли советы (НСНК) һәм Төньяҡ халыҡ конгресы (СНК) партиялары коалицияһына нигеҙләнә, СНК-ның вәкиле премьер министр Абубакар Тафава Балева була. 1963 йылда, Нигерияны республика тип иғлан иткәндән һуң, президент вазифаһын Ннамди Азикиве (Нигерия граждандарының Милли советы (НСНГ) вәкиле) ала. Обафеми Аволово етәкселегендәге Хәрәкәт төркөмө оппозицияны тәшкил итә. Төбәк хөкүмәттәрен: Төньяҡта — Төньяҡ халыҡ конгресы лидеры Ахмаду Белло,Көнбайышта — Хәрәкәт төркөмөнән С. Акинтола һәм Көнсығышта — Нигерия граждандарының Милли советы вәкиле М. Окпара етәкләй. 1963 йылда Көнбайыш Нигерияның көнсығыш территорияһында дүртенсе өлкә ойошторола, Урта Көнбайыш өлкәһе. 1964 йылда уҙған һайлауҙарҙа был төбәктә еңеүҙе Нигерия граждандарының Милли советы яулай.